ET Euroopa Liidu Teataja C 139/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 139/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„MELÓN DE TORRE PACHECO-MURCIA”

ELi nr: ES-PGI-0005-01235-28.5.2014

KPN ( ) KGT ( X )

1. Nimi

„Melón de Torre Pacheco-Murcia”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Tooteliik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Melon „Melón de Torre Pacheco-Murcia” kuulub sorti „Saccharinus Naud” ja on Piel de Sapo tüüpi. Tegemist on kõrvitsaliste sugukonda kuuluva taime viljaga, mille botaaniline nimi on Cucumis melo L.

Toote omadused

— Füüsikalis-keemilised omadused — MINIMAALNE BRIXI ARV: 12 — VILJALIHA MINIMAALNE TIHEDUS: 2,5 kg/cm2

— Organoleptilised omadused Melonid on magusad ja tihke tekstuuriga.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Põllumajandustootmine

Hõlmatud etapid on järgmised:

— seemikute tootmine;

— ümberistutamine;

— viljelusmeetodid, kus ei kasutata soojendamist;

— tolmeldamine mesitarude abil;

— käsitsi saagikoristus.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

KGT-ga „Melón de Torre Pacheco-Murcia” melonite tootmispiirkonnas või sealt väljaspool asuvad töötlemis- ja/või turustamisettevõtjad kleebivad viljadele nummerdatud märgise ja/või lisamärgise, millega sertifitseeritakse toode ja mis võimaldab toodet turustamisprotsessis jälgida. Märgisel peavad olema järgmised andmed: number, kohustuslik märge „Indicación Geográfica Protegida” või „I.G.P.” (kaitstud geograafiline tähis või KGT) „Melón de Torre Pacheco-Murcia”, ELi sümbol ja kaitstud geograafilise tähise logo. Märgis on järgmine:

4. Geograafilise piirkonna täpne määratlus

Kaitstud geograafilise tähisega „Melón de Torre Pacheco-Murcia” melonite tootmispiirkond asub Murcia provintsi järgmistes omavalitsusüksustes:

Cartagena, Fuente Álamo, La Unión, Los Alcázares, San Javier, San Pedro del Pinatar, Torre Pacheco; ja Murcia linnapiirkonna järgmistel aladel:

Avileses, Baños y Mendigo, Corvera, Gea y Truyols, Lobosillo, Los Martínez del Puerto, Valladolises, Sucina.

5. Seos geograafilise piirkonnaga

Meloni hea maine on seotud selle eriomadustega, nagu magusus, mis tuleneb suures osas kliima- ja mullastikutingimustest ning inimtegurist. Seda on näha meloniga seotud viidetes, mis sisalduvad ajaloolistes tekstides juba alates 1597. aastast kuni tänaseni.

Torre Pacheco-Murcias on meloneid kasvatatud juba alates XX sajandi algusest (1905), mil rajati esimesed istandused, mis olid väikesed ja mille saak läks peamiselt enda tarbeks.

Toote iseloomulikud omadused tulenevad piirkonna looduslikest tingimustest. Piirkonnas on poolkuiv vahemereline kliima, millel on ka merelise kliima tunnuseid (suur suhteline niiskus), aasta keskmine temperatuur jääb vahemikku 17–18 °C, suved on kuumad, kuid ilma mandrilise kliima tunnusteta, kuna piirkond asub mere läheduses ja seal puuduvad rannikuäärsed mäed. Potentsiaalne keskmine evapotranspiratsioonitase on kõrge ning ulatub piirkonnas juulis ja augustis kuni 170 mm-ni. Temperatuur kõigub aasta lõikes vähe (ligikaudu 15 °C). Kõnealused tegurid ja väike keskmine sademete hulk (vähem kui 350 mm) iseloomustavad piirkonna ökoloogiat ja mõjutavad mulla omadusi.

Mahe kliima, mida mõjutab mere lähedus, on kasvuperioodil miinuskraadideta, mis tähendab, et meloneid on võimalik istutada vara, tagades seega pika kasvutsükli ja andes saagiks melonid, mis on valminud aeglaselt, mille viljaliha on tihkem ja mis säilivad pärast saagikoristust kauem. Lisaks valmivad melonid ajal, mil valguse hulk on suurim ning öise ja päevase temperatuuri erinevus väike, mis soodustab melonitele võrgustiku moodustumist ja võimaldab saada parema organoleptilise kvaliteediga vilju. Meloni valmimisperioodil sajab vähe ja on palju päikest, mis soodustab kvaliteetsete viljade kujunemist, muutes need magusamaks. Samas ei tõuse temperatuur kunagi üle 35 °C, mis võib olla melonitele ohtlik, kuna see põhjustab põletusi ja viljade närbumist.

Allpool esitatud uuringud kinnitavad nimetatud piirkonna meloni iseloomulikke omadusi, nagu meloni „Melón de Torre Pacheco-Murcia” magusam maitse, mis tuleneb suuremast sahharoosisisaldusest, ja kõvem viljaliha.

— IMIDA uuring „Caracterización de las cualidades del melón tipo piel de sapo cultivado en Murcia-Cartagena” (Murcia-Cartagenas kasvatatava piel de sapo tüüpi meloni omaduste iseloomustus) (2011), mis viidi läbi 18 alalt võetud 120 proovi põhjal. Keskmised omadused, mis iseloomustavad melonit „Melón de Torre Pacheco-Murcia” (2010–2011), 21 alalt võetud 119 proovi alusel.

— Cartagena ülikool „Valoración en postcosecha de las características y constituyentes saludables del melón tipo piel de sapo cultivado en Murcia respecto al de otra zona de producción” (Murcias kasvatatud piel de sapo tüüpi meloni omaduste ja toiteväärtuse saagikoristusjärgne hinnang võrreldes teiste tootmispiirkondadega) (2011).

Meloni kohalikust ja piirkondlikust mõjust, mis on tugevalt seotud toote mainega piirkonnas, annavad tunnistust ka pidustused Fiestas del Melón de Torre Pacheco, mida on korraldatud alates 1969. aastast. Tootele viidatakse ka piirkonna gastronoomiaalastes väljaannetes.

Toote mainele osutab selle positsioon Hispaania turul, kus seda müüakse teistest melonitest kõrgema hinnaga (aastatel 1984–86).

Alates 1974. aastast on nimetatud meloneid müüdud nii kodumaisel kui ka välisturul ja nende kvaliteedist on kirjutatud isegi välisajakirjanduses.

Arvukad klientide saadetud kirjad peegeldavad samuti suurt nõudlust toote järele, eriti juunis ja juulis.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

http://www.carm.es/web/pagina?IDCONTENIDO=96240&IDTIPO=60&RASTRO=c491$m1185,34702

(1) ELT L 343, 14.12.2012, lk 1.